DA Den Europæiske Unions Tidende CE 78/552

(2004/C 78 E/0587)

SKRIFTLIG FORESPØRGSEL E-3455/03

af Elspeth Attwooll (ELDR) til Kommissionen

(20. november 2003)

Om: EF-handlingsplan for beskyttelse af havfugle mod langlinefiskeri

Hvor stor vægt lægger Kommissionen på at overholde det tilsagn, der har givet i forbindelse med reformen af den fælles fiskeripolitik, om inden årets udgang at iværksætte en EF-handlingsplan for beskyttelse af havfugle mod langlinefiskeri som led i FAO's internationale handlingsplan?

Vil Kommissionen uden yderligere forsinkelse fremlægge et lovforslag herom og forelægge en færdig plan på det næste møde i FAO-COFI i 2005?

Svar afgivet på Kommissionens vegne af Franz Fischler

(8. januar 2004)

Som det måske er det ærede medlem bekendt, forelagde EU allerede et udkast til en foreløbig handlingsplan for at beskytte havfugle mod langlinefiskeri på et møde i komiteen under FN's Levnedsmiddel- og Landbrugsorganisation (FAO) i 2001. FAO's handlingsplan indeholder ikke nogen særlig tidsplan. Kommissionen ønsker dog at forelægge et forslag, der skal ses i forlængelse af udkastet til foreløbig handlingsplan, på det næste møde i Fiskerikomitéen (COFI) i 2005. I den forbindelse bliver Kommissionen nødt til at fortsætte samarbejdet med medlemsstaterne, fordi beskyttelsen af havfugle også henhører under deres kompetence.

Som det også må være det ærede medlem bekendt, udgør utilsigtede fangster af havfugle i EU's farvande en trussel for flere fugle, der er nævnt i bilag I til direktiv 79/409/EØF (1).

De største problemer ser dog ud til at skyldes fartøjer, der ikke tilhører EU, og som enten fisker i internationale farvande eller i deres egne farvande. EU har ikke nogen direkte juridisk beføjelse til at føre kontrol med de aktiviteter, som fartøjer, der ikke tilhører EU, udøver i disse områder.

Interessen samler sig især om albatrosser og andre arter fortrinsvis i havene på den sydlige halvkugle.

For at løse problemerne har EU allerede inkorporeret følgende afhjælpningsforanstaltninger i EU-lovgiv-ningen (2):

— anvendelse af liner forsynet med plastserpentiner til afskrækkelse af fugle

— anvendelse af synk, så linerne synker hurtigere og således indebærer mindre risiko

— forbud mod udtømning af affald på havet, da dette tiltrækker fugle

— udsætning af langliner om natten, da albatrosser og andre havfugle normalt fouragerer ved dagslys

— kun anvendelse af optøet agn.

Nogle af disse foranstaltninger, der er obligatoriske for EU-selskaber, er blevet udarbejdet af Kommissionen for Bevarelse af de Maríne Levende Ressourcer i Antarktis (CCAMLR), der beskæftiger sig med antarktiske farvande, og som EU er kontraherende part i.

Da EU allerede er ved at gennemføre denne EU-lovgivning, er der for øjeblikket ingen planer om at indføre ny lovgivning for at beskytte havfugle mod langlinefiskeri før 2004.

Endvidere har Den Internationale Kommission for Bevarelse af Tunfiskebestanden i Atlanterhavet (ICCAT) på basis af et EU-initiativ vedtaget anbefaling 02-14 om beskyttelse af havfugle. Denne foranstaltning er den første af sin art på ICCAT-området.

(1) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(2) Rådets forordning (EF) nr. 2479/98 af 12. november 1998 om ændring af forordning (EF) nr. 66/98 om visse bevarelses- og kontrolforanstaltninger gældende for fiskeriaktiviteter i Antarktis, EFT L 309 af 19.11.1998.